b'\n_START_ARTICLE_\nMatja\xc5\xbe Mastnak\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8danem univerzitetnem \xc5\xa1tudiju gozdarstva leta 1990 se je zaposlil kot mladi raziskovalec. Leta 1994 je nastopil slu\xc5\xbebo pri Centru za \xc5\xa1olske in ob\xc5\xa1olske dejavnosti, leta 1998 pa v Arboretumu Vol\xc4\x8dji Potok. Po kratki zaposlitvi na Upravi RS za varstvo narave se je kot svetovalec za dendrologijo leta 2000 vrnil v Arboretum Vol\xc4\x8dji Potok, kjer je kot kurator zaposlen \xc5\xa1e danes. _NEWLINE_Od leta 2008 je u\xc4\x8ditelj svetnik in vi\xc5\xa1je\xc5\xa1olski predavatelj za predmete na programih hortikultura in gozdarstvo in lovstvo. Od leta 2004 predava na \xc5\xa0oli za horitkulturo in vizualne umetnosti v Celju, od \xc5\xa1olskega leta 2014/15 pa redno ali ob\xc4\x8dasno tudi na Biotehni\xc5\xa1kem centru v Naklu in na Vi\xc5\xa1ji strokovni \xc5\xa1oli v Postojni. Predava tudi na strokovnih sre\xc4\x8danjih in za splo\xc5\xa1no publiko. _NEWLINE_Kot tajnik in \xc4\x8dlan Upravnega odbora je dejaven v Dru\xc5\xa1tvu ljubiteljev vrtnic Slovenije.\n_START_SECTION_\nDelo\n_START_PARAGRAPH_\nOd leta 1993 v vrtnarskih revijah objavlja poljudne in strokovne prispevke. Redno pi\xc5\xa1e za revijo Gaia in druge revije in \xc4\x8dasopise. V Nedelu je od leta 2004 do januarja 2018 objavil 685 prispevkov za rubriko "Natura in kultura". Del teh besedil je zdru\xc5\xbeil po razli\xc4\x8dnih tematikah, jih priredil in pripravil za knji\xc5\xbeno objavo v zbirki "O cvetani in \xc5\xbeivani" pri zalo\xc5\xbebi Mi\xc5\xa1: Cveto\xc4\x8da pomlad (2012), Barvita predstava: jesensko-zimski in prazni\xc4\x8dni \xc4\x8das (2014), Poletne cvetlice (2015) in Sem z vrtnicami: duhovno-lepotni svet kraljevske ro\xc5\xbee (2015). Je tudi avtor in soavtor nekaterih didakti\xc4\x8dnih besedil, kot na primer u\xc4\x8dbenika Pogled v rastlinski svet (2007). Poleg tega, da je razvil svoj prepoznavni slog pisanja, svoja strokovno podkovana besedila o naravi prepleta tako z lastno prevodno poezijo, ki se navdihuje iz lepot narave, kakor tudi z dru\xc5\xbebeno pronicljivimi opa\xc5\xbeanji, ki jih pogosto za\xc4\x8dini s kriti\xc4\x8dno ostjo in humorjem._NEWLINE_Od leta 1996 do 2002 je za otro\xc5\xa1ki in mladinski program Televizije Slovenija napisal 100 scenarijev, po katerih je bilo posnetih prav toliko oddaj Sprehodi v naravo. Dve leti je oddajo tudi vodil. Od leta 2003 do 2007 je ustvaril 40 scenarijev za otro\xc5\xa1ko nanizanko o naravi Ali me pozna\xc5\xa1? in sodeloval pri snemanju in monta\xc5\xbei vseh epizod._NEWLINE_Vodi delavnice o vrtnicah in je soorganizator prireditev \xe2\x80\x9cSlovenski dan vrtnic\xe2\x80\x9d in \xe2\x80\x9cVse lepo o vrtnicah\xe2\x80\x9d, ki jih Dru\xc5\xa1tvo ljubiteljev vrtnic pripravlja v sodelovanju z Arboretumom Vol\xc4\x8dji Potok. Leta 2016 in 2017 je bil \xc4\x8dlan organizacijskega in programskega odbora za regionalni kongres Svetovne zveze dru\xc5\xa1tev ljubiteljev vrtnic, ki je junija 2017 potekal v Ljubljani. Kot vabljeni predavatelj je ve\xc4\x8dkrat nastopil na strokovnih vrtni\xc4\x8darskih sre\xc4\x8danjih v tujini, med drugim leta 2018 s plenarnim predavanjem na svetovnem kongresu Svetovne zveze dru\xc5\xa1tev ljubiteljev vrtnic v Koebenhavnu.'